मेलबर्न टेस्ट में बोल्ड हुए 11 बल्लेबाज  
भारत और ऑस्ट्रेलिया की क्रिकेट टीमों के बीच मेलबर्न क्रिकेट मैदान पर खेले गए पहले टेस्ट में कुल 11 बल्लेबाज बोल्ड हुए।
भारत और ऑस्ट्रेलिया की क्रिकेट टीमों के बीच मेलबर्न क्रिकेट मैदान पर खेले गए पहले टेस्ट में कुल 11 बल्लेबाज बोल्ड हुए। ऑस्ट्रेलिया में 1979 के बाद किसी एक मैच में बोल्ड हुए बल्लेबाजों के लिहाज से यह एक रिकार्ड है।
	वर्ष 1979 में मेलबर्न में ऑस्ट्रेलिया और पाकिस्तान के बीच खेले गए एक टेस्ट मैच में कुल 12 बल्लेबाज बोल्ड हुए थे। किसी मैच में बोल्ड होने वाले बल्लेबाजों के लिहाज से यह एक विश्व रिकार्ड है।
	इसके अलावा वर्ष 2006 में फातुल्लाह में बांग्लादेश और ऑस्ट्रेलिया के बीच खेले गए टेस्ट मैच में भी कुल 12 खिलाड़ी बोल्ड हुए थे।
	मेलबर्न टेस्ट में ऑस्ट्रेलिया की ओर से पहली पारी में माइकल क्लार्क और नेथन लियोन बोल्ड हुए थे जबकि दूसरी पारी में डेविड वॉर्नर, शॉन मार्श और क्लार्क बोल्ड आउट हुए थे।
	भारत की ओर से पहली पारी में वीरेंद्र सहवाग, राहुल द्रविड़, सचिन तेंदुलकर और जहीर खान बोल्ड हुए जबकि दूसरी पारी में द्रविड़ तथा कप्तान महेंद्र सिंह धोनी की गिल्लियां उड़ गई थीं।
	द्रविड़ अपने 161 मैचों के टेस्ट करियर में चौथी बार किसी मैच की दोनों पारियों में बोल्ड हुए हैं। इससे पहले वह वर्ष 2007 में नई दिल्ली के फिरोजशाह कोटला मैदान पर पाकिस्तान के खिलाफ दोनों पारियों में अपनी गिल्लियां नहीं बचा सके थे।